Domnus Wichardus de Borbonio dedit Deo et beatæ Mariæ, et sancto Grato et ad locum Paredi, sub castro Sancti Johannis, locum qui vocatur Pulchra Spina et montem Agglerium, sicut terminat via publica et aqua Arrodi usque ad domum Milonis telonarii: tali pacto, ut seniores supradicti loci monachos Deo servientes ibi mitterent et ecclesiam construerent. Hoc donum fecit in infirmitate de qua obiit, apud Ambersum castrum, pro requie animæ suæ; testes: Ansedeus de Angleduris, Constantinus presbiter, Willelmus Brunus, Berengerius suus armiger. Hoc donum laudaverunt postea Dalmatius, filius ipsius Wichardi, et Umbertus nepos ejus.